EUGENIJĄ ŠIMKŪNAITĘ PRISIMENANT

Tautodailininkė Irena Filomena Juškienė

Su Eugenija Šimkūnaite susipažinau, tiksliau pasakius, susidūriau kokiais 1970 metais. Nuo tų dienų prabėgo nemažai laiko – net 50 metų. Tais metais baigiau Vilniaus Universitetą. Bestudijuodama jame lankiau Universiteto Akademinį chorą, kuriame susipažinau su Maryte Razmukaite bei Veronika Janulevičiūte-Povilioniene. Jos mane nusivedė į Ramuvos renginius, kuriuose rinkdavosi to meto meninės pakraipos žmonės, Universiteto studentai, Vilniaus inteligentija. Be to, čia spietėsi ir Ramuvos klubo dainos mėgėjų būrelis, kur buvo mokomasi senųjų lietuvių liaudies dainų, tuo pačiu pažindinamasi su tautos tradicijomis, papročiais, šventėmis. Ne kartą pasidalinti savo patirtimi ir gilia išmone įvairiais etnologiniais klausimais į Ramuvos klubą buvo kviečiama ir Eugenija Šimkūnaitė. Jos pasiklausyti rinkdavosi ne vien ramuviečiai. Mano mama, Uršulė Deveikytė-Veteikienė, kuri yra kilusi iš Kemešio kaimo (Utenos r.), yra sakiusi, kad Eugenija Šimkūnaitė būk esanti mums giminė, tik dar įrodymų nepavyko surasti. Mama pasakojo, kad Giesė (taip ją vadindavo aplinkiniai) dažnai ateidavo į Kemešį, vaikščiodavo po pievas, laukus, rinkdavo įvairius žolynus, bendraudavo su vyresniais kaimo žmonėmis; Giesė labai bendravo su Brone Gimžauskiene, mano mamos seserimi ir kt. Teta Bronė dar man yra sakiusi, kad kai ji kartą buvo nuvažiavusi į Vilnių, ir buvo susitikusi Giesę, tai joms abiems einant dabartiniu Gedimino prospektu į Žvėryno vaistinę, sutinkami „ponai skrybėles tik kelia, tik kelia“. Eugenija Šimkūnaitė buvo kraštotyrininkė, vaistažolininkė, maisto žinovė. Ji pripažino tik lietuvišką maistą, ypač mėgo lašinius, buvo nusistačiusi prieš visokius badavimus. Viena iš mūsų dainininkių, Veronika Janulevičiūtė, prisiminė: kad kai kažkur mes virėme sriubą, tai jinai dėjo kubeliais supjaustytą fermentinį sūrį ir sakė, kad tai sveika skrandžiui. Eugenija Šimkūnaitė buvo sakiusi, kad pas ją į balkoną atskrenda žvirbliai, tai jinai suprantanti jų kalbą. Ne paslaptis, kad jinai buvo gerai perpratusi gamtinio pasaulio ženklus. Marytei Razmukaitei sesuo Jolita yra pasakojusi, kaip jai pavyko netyčia „susipažinti“ su šia įžymybe. Kartą praeidama pro vieną autobusų stotelę, kurioje kalbėjusios dvi nestandartinės išvaizdos moterys, išgirdusi vienos jų ryškią frazę „mane vadina paskutine Lietuvos ragana“. „Supratau, – tada sakė Jolita, „kad tai buvo žodžiai E. Šimkūnaitės, kurios lig tol dar nebuvau mačiusi.“ Kino režisierius Henrikas Šablevičius, pažinojęs Eugeniją Šimkūnaitę jau iš seniau ir girdėjęs pasakojimų apie tą vadinamą raganą, kūrė dokumentinę juostą apie ryškią paslaptingą asmenybę, suradęs puikų tam pavadinimą „Žiniuonė“. Kai jis jau kūrė dokumentinį filmą „Žiniuonė“, mes kelios Ramuvos klubo dainininkės buvome pakviestos į Rumšiškės, vėliau į Bukčius, sudaryti foną, filmuojant Rasų šventės apeigas. Rumšiškėse mus Eugenija Šimkūnaitė mokino užkalbėjimų, kuriais ir prasideda filmas. Bukčiuose mes turėjome prisiskinti žolynų iš devynių laukų, taip kaip reikalaujama, tuomet nešti suskintas puokštes Eugenijai Šimkūnaitei, kad iš jų išburtų. O jinai žinojo kiekvieno augalo reikšmę, viską smulkiai išaiškindavo. Prisimenu, kaip vienas vyrukas, prisiskinęs lubinų, jai padavė puokštę išburti, o jinai ir apibarė: „Tai į amerikonkas dairaisi, lyg čia nebūtų“. Kažkuris į savo puokštę įdėjo kaulą, tai ji nusistebėjo, o paskui paaiškino, kad kaulas – stiprybės simbolis. Po tokių kursų mes vėliau per Rasas buvome labai mokytos būrėjos. Dar mano mama pasakojo, kad į aprangą ji visai nekreipdavo dėmesio. Jos tėvai ją apgyvendindavę su tvarkingomis mergaitėmis, kad iš jų pasimokytų, tačiau iš to nieko neišėjo. Man daktarė Irena Žiurlienė yra sakiusi, kad kuomet Eugenija Šimkūnaitė turėjo gintis disertaciją, visiems buvo įdomu, kaip jinai ateis apsirengusi. Veronika Janulevičiūtė prisiminė, kad kažkas Eugenijai pasakęs, gal suknelę reiktų pasisiūti disertacijos gynimui, o jinai atkirtųsi: „Aš ginsiu disertaciją, ne suknelę“. Iš pažiūros toks griežtas žmogus, visiems besikreipiantiems pagalbos į ją, visados padėdavo. Tą patyriau ir aš pati, kuomet po gipso ranka ilgai neatsistatė. Tuomet paprašiau senos draugės botanikės Živilės Lazdauskaitės, kurią pažinojau, kad paklaustų Eugenijos Šimkūnaitės**,** ką daryti. Živilė atnešė jos parašytas rekomendacijas. Vėliau Živilė sakė, kad pati Eugenija Šimkūnaitė domėjosi, kaip tai mergičkai (t.y. man) sekasi, ar pagijo. Įdomus gydytojos Irenos Žiurlienės prisiminimas, kai ji apsilankė pas Eugeniją Šimkūnaitę jos namuose: „Aš įėjau į kambarį. Daktarė sėdėjo prie spausdinimo mašinėlės ir kažką spausdino. Ant grindų, ant stalo buvo pridėta daug prirašytų lapų. Aš pakėliau vieną popieriaus lapą nuo grindų ir padėjau ant stalo. Eugenija Šimkūnaitė pažiūrėjo į mane ir pasakė: „Ne tamsta padėjai, ne tamstai pakelt.“ Teko man vėl padėti tą lapą, ten kur jis buvo.“ Pati Eugenija Šimkūnaitė labai mėgo operą, baletą, klasikinę muziką. Operos teatre dažnai lankydavosi, mėgo sėdėti pirmoje parterio eilėje, kad gerai girdėtų ir gerai viską apžvelgtų.